Secretarul de stat al SUA, Antony Blinken, va întreprinde miercuri, 29 mai, o vizită la Chișinău.
Conform Departamentului de Stat al SUA, oficialul american se va întâlni cu președintele Republicii Moldova, Maia Sandu, dar și cu alți oficiali de la Chișinău. Astfel, Antony Blinken va reafirma sprijinul SUA pentru progresul Republicii Moldova în vederea aderării la UE.
De asemenea, secretarul de stat american urmează să anunțe, la Chișinău, și un nou pachet de asistență americană pentru Republica Moldova. Acest sprijin va fi destinat atingerii independenței energetice a R. Moldova și consolidării democrației, a anunțat, asistentul secretarului de stat pentru Afaceri Europene și Eurasiatice, James O’Brien, în cadrul unei conferințe.
După Chișinău, Blinken va merge la Praga, la reuniunea ministerială NATO, care se așteaptă să fie dominată mai ales de tema Ucrainei.
Menționăm că aceasta va fi a doua vizită a secretarului de stat al SUA, Antony Blinken în Republica Moldova. El a mai fost la Chișinău în martie 2022, la aproximativ două săptămâni după ce Rusia a atacat Ucraina.